cimer

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Tel: 83/500-812 Fax: 500-814

e-mail: [kabinet@hevizph.hu](mailto:kabinet@hevizph.hu)

Iktatószám: HIV/ /2020.

Napirend sorszáma:

**Előterjesztés**

**Hévíz Város Önkormányzatának Képviselő-testülete**

**2020. november 3-ai nyilvános ülésére**

**Tárgy:** Hévíz városi közterületi parkolási rendszer továbbfejlesztése

**Az előterjesztő:** Papp Gábor polgármester

**Készítette:** Nagymihály Csaba informatikus

**Megtárgyalta:** Pénzügyi, Turisztikai és Városfejlesztési Bizottság,

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete az elmúlt időszakban több alkalommal tárgyalta Hévíz város közterületein járművel várakozás rendjéről szóló rendelet módosítását, a város parkolási rendszerének átalakításának lehetőségeit.

A város pakolási rendszerének újítása, az *„okos parkolási rendszerre”* történő átalakítása érdekében új pakolási eszközöket és szoftvereket szerzett be, bérleti konstrukcióban.

Hévíz Város Önkormányzata egy parkolási tanulmányt készíttetett azzal a céllal, hogy a tanulmány javaslatot tegyen egy XXI. századi elvárásoknak és Hévíz város helyzetének megfelelő parkolás szabályozás és parkolási rendszer megvalósulására.

Az előterjesztés *1. mellékletét* képezi az elkészült „PARKOLÁSI TANULMÁNY” összefoglalója, és az okos parkolási rendszer bevezetéshez kapcsolódó összefoglaló.

*2. mellékletként* csatolva az ÖSSZEFOGLALÓ bővítés és okos parkolási rendszer kialakítása javaslata annak pénzügyi modellezése.

A parkolás, a gépjárművek elhelyezésének a problémája ma az egyik legsúlyosabb közlekedési kérdés Hévízen. Az autóval egy városban együtt kell és együtt lehet élni akkor is, ha a város működését, mobilitási folyamatait, közterületeit egyre inkább az energiaszegény közlekedés és a gyalogos közlekedés érdekei alapján kívánatos formálni. Akkor jó egy parkolás-gazdálkodás, ha minden szereplőnek egyformán, csak egy kicsit sérti a vélt vagy valós érdekeit - de egyiket sem lehetetleníti el - , viszont alapvetően, az ott élő emberek és a város javát szolgálja. A parkolás szabályozás egy elengedhetetlen közlekedés szabályozási eszköz. Az autóvezetők a parkolási díj formájában fizetik meg mind beruházási, mind üzemeltetési szempontból a közösség által finanszírozott parkolóhelyek használatát.

Továbbá a parkolási díj arra ösztönöz, hogy az autóvezetők ne is hajtsanak be a parkolási díjjal terhelt övezetekbe. Amennyiben mégis behajtanak és parkolnak, akkor a lehető legrövidebb ideig foglalják a parkolóhelyeket, így növelve a parkolóhelyek forgási sebességét és csökkentve az átlagos parkolási időtartamot. Jogos az a társadalmi igény, hogy a parkolási díj megfizetéséért valamilyen szolgáltatást kapjanak. Szintén igaz ez a kedvezménnyel rendelkezőknek azon igényére, hogy a kedvezményüket (pl. lakossági bérlet) használni is tudják, és ne kelljen hosszasan parkolóhelyet keresniük. Ezért a parkolási szabályokat megalkotó, a parkolási rendszert megvalósító és üzemeltető önkormányzatnak segítenie kell az autóvezetőket, hogy rendelkezzenek a parkolási helyzetről aktuális információkkal.

A legpazarolóbb helyváltoztatás egy- egy esemény érdekében, ha a helyváltoztató ember, helyváltoztatásához 150 lóerőt használ, 8-10 m2 utat foglal el, a lóerő nyújtotta képességek 10%-át használja ki az őt akadályozó forgalmi dugó miatt. A városi autós utazások 80%-a 10 km alatti, 60%- a 5 km alatti. 8 km távolság megtételénél gyorsaság tekintetében a kerékpár utazási ideje azonos az autóéval, figyelembe véve a jármű eléréséhez, parkoláshoz is szükséges időráfordítást.

Általánosságban elmondható, hogy minden önkormányzat a különböző csoportok érdekeinek a finom egyensúlyára törekszik. Nincs ez másképp Hévíz városában sem.

A közterületi parkolásban több, időnként egymásnak ellentmondó érdekeltségű csoport van: lakosság, gazdasági szereplők, turisták, autósok, kerékpárosok stb.

Természetesen az is nagyon fontos szempont, hogy – figyelemmel a COVID-19 miatti rendkívüli adózási körülményekre – a parkolás bevételt generáljon az önkormányzatnak. Mivel a parkolás egy kényszer-szolgáltatás, (díjjal való szabályozás) ezért soha nem valósul meg olyan állapot, ahol mindenki egyformán elégedett.

Hévíz város Magyarország legtöbb vendégéjszakáját lebonyolító városa Budapest után. A Tófürdő és környéke a napon belüli látogatókat is nagy számban vonzza.

A városba érkezve jelenleg probléma a szálláshelyhez vagy a fürdőhöz közel eső parkolóhely megtalálása. A várost nem ismerők számára ez jelen állapotban nehéz feladat. Kiemelten fontos, hogy a vendégek számára ne egy parkolási pótdíj (büntetés) legyen az egyik első élmény a városban eltöltött időben. Sok vendég érkezik autóval, sok dolgozó autóval jár Hévízre.

Hévíz város számára fontos, hogy az ide érkezők a legmagasabb szintű szolgáltatás kapják, akár több napra, akár csak egy napra látogatják meg a várost. A közösségi közlekedésen kívül nagyon sokan érkeznek saját vagy bérelt autóval.

A COVID-19 vírus által okozott megváltozott szokások, a “társadalmi távolságtartás”, tovább növelte az autóval érkezők számát.

További specialitás, hogy sok külföldi is autóval érkezik (Ausztria, Németország, Szlovákia, Csehország, Oroszország stb.). Számukra a navigáció, a parkolási infrastruktúra használata további nehézséget okoz.

Jelenleg Hévíz városának közterületi parkolóhelyei mind nyitott parkolók, sorompóval nincsenek lezárva. A magyar törvényeknek megfelelően az ilyen parkolókban mobilfizetésre a Nemzeti Mobilfizetési rendszerben vagy ennek viszonteladói hálózatában (Simplepay, Evopay stb.) van lehetőség, amelyet a külföldiek nem (SMS alapon) vagy nehezen (applikáció esetében) tudnak igénybe venni. A parkoló zónák, azok működései a bel- és külföldi látogatók számára nem egyértelműek. Egy sorompós zárt rendszerű parkolóban ezzel szemben a ki- és behajtás egyszerűen kontrollálható, az autós számára is egyértelmű üzenetet hordoz arról, hogy ez egy fizető parkoló.

Az okos parkolás a parkolási adatok digitalizációja, azaz ezeknek a beszerzése és hozzáférhetőségének a lehetővé tétele. Míg a hagyományos parkolási rendszerek esetében sem az autóvezetőknek, sem az önkormányzatnak nem állnak rendelkezésre a parkolási adatok, az okos parkolási rendszerekben valós időben is és historikus adatok formájában is rendelkezésre áll minden fontosabb parkolási adat.

Az okos parkolási rendszer bevezetése amellett, hogy a parkolási díj, mint forgalomszabályozási eszköz használatát is támogatja, úgy szolgáltat az autósoknak, hogy ezzel csökkenti a közutak zsúfoltságát a parkolni szándékozó autósok szabad parkolóhelyek irányításával.

Az okos parkolási rendszer bevezetésével a hatékony parkolás ellenőrzés megvalósulhat egy alacsony létszámmal, tehát jelenlegivel egyenlő vagy minimálisan magasabb ellenőrző személyzettel valós parkolás ellenőrzés történhet.

Az okos parkolás bevezetésével a XXI. századi elvárásoknak a város speciális helyzetének megfelelő parkolás szabályozás és parkolási rendszer valósulhatna meg.

Magyarország helyi önkormányzatairól szóló 2011. évi CLXXXIX. törvény meghatározza (16/A. §) a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatást ellátására a képviselő-testület által jogosítható szervezeteket, amelyek lehetnek:

*a)* a helyi önkormányzat (mint jelenleg Hévízen)

*b)* kizárólag e közszolgáltatási feladat ellátására alapított költségvetési szerv,

*c)* 100%-os önkormányzati tulajdonban álló gazdasági társaság, továbbá e gazdasági társaság 100%-os tulajdonában álló gazdasági társaság,

*d)* önkormányzati társulás, vagy

*e)* a közterület-felügyelet

láthatja el külön törvényben szabályozottak szerint.

Az önkormányzatok jelentős többsége a várakozási (parkolási) közszolgáltatástellátására 100%-os önkormányzati tulajdonban álló gazdasági társaságot alapít.

A parkolási közszolgáltatás jövőbeni ellátása érdekében javaslom kidolgozni annak tervezetét, hogy e közszolgáltatást 100 %-ban önkormányzati tulajdonban álló gazdasági társaság Kft. lássa el.

Ezért a képviselő-testület egyetértése esetén a következő ülésre a cég alapító okiratának tervezete előkészítésre kerülne.

Átgondolandó, főleg az ÁFA szabályok szempontjából, hogy az előterjesztés szerint tervezett beruházás megvalósítását már az önkormányzat által létrehozott cég hajtsa végre megvizsgálva ennek esetleges pénzügyi előnyeit.

Abban az esetben, ha a parkoltatási tevékenységet önkormányzati cég látja el, akkor a cég és a tevékenység gyakorlására alapvetően jogosult önkormányzat között a feladat ellátásának módját, annak pénzügyi finanszírozását közszolgáltatási szerződésben szükséges rögzíteni.

A cégalapítás előkészítésével egyidejűleg javaslom a közszolgáltatási szerződés tervezetének elkészítését is.

Az előterjesztés hivatkozott melléklete szerinti parkolóhely bővítések végrehajtása is ilyen módon már a megalakított önkormányzati cég hatáskörébe kerülhetne. Az önkormányzat a parkoltatási közszolgáltatás ellátásához szükséges feltételeket a cég rendelkezésére bocsáthatja.

Tisztelt Képviselő-testület!

Kérem, az előterjesztést megtárgyalni és az alábbi határozati javaslatot elfogadni szíveskedjenek!

A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete az előterjesztés 1. számú mellékletében szereplő parkolási tanulmány összefoglalóját megismerte.
2. A Képviselő-testület kifejezi azon szándékát, hogy folytatja Hévíz városban a közterületeken a járművel történő, várakozási célú használatának és annak várakozási díj fizetési rendszerének fejlesztését, az „okos parkolás megvalósítását.
3. A Képviselő-testület az előterjesztés 2. számú mellékletében szereplő okos parkolási rendszer 1. ütemének kiépítésével egyetért.
4. A Képviselő-testület az okosparkolási rendszer kialakításával kapcsolatos ajánlati felhívás elkészítése érdekében a felhatalmazza polgármestert a szükséges intézkedések megtételére, az ajánlati felhívás képviselő-testületi jóváhagyásra történő előterjesztésére.

Felelős: Papp Gábor polgármester

Határidő: 2020. december 31.

1. A Képviselő-tesztület egyetért a közterületeken közúti járművel történő várakozási (parkolási) közszolgáltatást ellátására 100%-os önkormányzati tulajdonban álló gazdasági társaság alapításának megvizsgálásával, az alapító okirat tervezetének előkészítésével.

Felelős: Papp Gábor polgármester

Határidő: 2020. november 30.

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Nagymihály Csaba** | **ügyintéző** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **jegyző**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |